b'\n_START_ARTICLE_\nBazilika\n_START_PARAGRAPH_\nBazilika (latinsko basilica) je naziv, ki ga prejme neka cerkev zaradi svojega posebnega liturgi\xc4\x8dnega in pastoralnega pomena, po navadi kot pomemben romarski kraj. Iz naziva izhajajo tako pravice kot dol\xc5\xbenosti, ki jih urejajo posebni akti. Status podeljuje Kongregacija za bogoslu\xc5\xbeje in disciplino zakramentov na pro\xc5\xa1njo krajevnega \xc5\xa1kofa ordinarija, pri \xc4\x8demer morajo biti predhodno izpolnjeni strogi pogoji. Bazilike se delijo na ve\xc4\x8dje in manj\xc5\xa1e.\n_START_SECTION_\nPogoji\n_START_PARAGRAPH_\nKot pogoj za pridobitev naziva mora biti kot prvo cerkev posve\xc4\x8dena Bogu po liturgi\xc4\x8dnem obredu in mora veljati za sredi\xc5\xa1\xc4\x8de liturgi\xc4\x8dne in pastoralne dejavnosti, posebno pri obhajanju presvete evharistije, pokore in drugih zakramentov, ki je drugim za zgled zaradi njihove priprave in izvedbe glede na liturgi\xc4\x8dne predpise in zaradi dejavne udele\xc5\xbebe vernikov. Cerkev mora biti zato primerno velika in mora imeti prostoren prezbiterij. Oltar, ambon in sedilija morajo biti postavljeni v skladu z liturgi\xc4\x8dnimi smernicami. Cerkev mora v \xc5\xa1kofiji u\xc5\xbeivati poseben sloves, na primer tak\xc5\xa1en, da je bila zgrajena ob posebnem zgodovinskem in verskem dogodku, da hrani telo oziroma relikvije kak\xc5\xa1nega svetnika ali da v njej na poseben na\xc4\x8din \xc4\x8dastijo kak\xc5\xa1no sveto podobo. Tudi umetnostnozgodovinska vrednost cerkve je pomembna. Zagotoviti je potrebno zadostno \xc5\xa1tevilo duhovnikov in ministrantov._NEWLINE_Zavoljo teh pogojev je potrebno v Rim na Kongregacijo poslati zahtevano dokumentacijo: pro\xc5\xa1njo krajevnega \xc5\xa1kofa ordinarija, izjavo Nihil obstat (Ni\xc4\x8d ne nasprotuje) narodne \xc5\xa1kofovske konference, gradivo o izvoru, zgodovini, verskem \xc5\xbeivljenju (bogoslu\xc5\xbeju), fotografije zunanj\xc5\xa1\xc4\x8dine in notranj\xc5\xa1\xc4\x8dine cerkve.'